ททท. จัดงานออนไลน์ Empowering Tech Tourism week Virtual Event พาผู้ประกอบการท่องเที่ยวพบกับนวัตกรรมที่ตรงใจ
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยภายในงาน Empowering Tech Tourism week Virtual Event จัดโดย การท่องเที่ยวแห่งประเทศไทย (ททท.) ผู้ประกอบการอุตสาหกรรมการท่องเที่ยว ผู้พัฒนานวัตกรรมและนักลงทุน ว่า จากสถานการณ์การแพร่ระบาดของโรคโควิด-19 อุตสาหกรรมการท่องเที่ยวได้รับผลกระทบอย่างหลีกเลี่ยงไม่ได้ ประเทศไทยได้แก้ไขปัญหาที่เกิดขึ้นกับภาคการท่องเที่ยวมาตลอดในระยะเวลากว่า 1 ปี เริ่มด้วยการเปิดพื้นที่นำร่องเพื่อต้อนรับนักท่องเที่ยวต่างชาติในรูปแบบ New Normal เพื่อให้ผู้ประกอบการเตรียมพร้อมกับการเปิดประเทศ อาทิ โครงการภูเก็ตแซนด์บ็อกซ์ และขยายไปจังหวัดอื่นๆ ทำให้ภาคการท่องเที่ยวทยอยฟื้นตัวอย่างมีคุณภาพ นอกจากนี้ผู้ประกอบการท่องเที่ยวจะต้องปรับตัวให้พร้อมกับแนวโน้มการท่องเที่ยวและพฤติกรรมของนักท่องเที่ยวทั่วโลกที่เปลี่ยนแปลงไปด้วย โดยเฉพาะการนำเทคโนโลยีมาช่วยอำนวยความสะดวกในการดำเนินธุรกิจ เพื่อให้ตามทันผู้บริโภค โครงการพัฒนาศักยภาพผู้ประกอบการท่องเที่ยวยุคดิจิทัล Empowering Tech Tourism ในรูปแบบ virtual event ในครั้งนี้จึงเป็นโครงการที่จะก่อให้เกิดการปรับตัวรับความเปลี่ยนแปลงที่เกิดขึ้นแก่ผู้ประกอบการท่องเที่ยว ขณะเดียวกันยังช่วยสร้างโอกาสให้ผู้พัฒนานวัตกรรมได้พบปะและนำเสนอผลงานเพื่อช่วยแก้ไขปัญหาหรือเพิ่มประสิทธิภาพการดำเนินธุรกิจ รวมถึงเปิดโอกาสให้นักลงทุนและสถาบันการเงินได้ร่วมลงทุนในนวัตกรรม และนำเสนอสินเชื่อให้แก่ผู้ประกอบการท่องเที่ยวสำหรับงานดังกล่าวจัดขึ้นระหว่างวันที่ 6 - 15 กันยายนนี้ โดยภายในงานมีวิทยากรชั้นนำมาให้ความรู้จากหลากหลายกลุ่มธุรกิจท่องเที่ยวและการปรับตัวของผู้ประกอบการในจังหวัดท่องเที่ยว รวมถึงบูธผู้พัฒนานวัตกรรมเพื่อผู้ประกอบการและการจัดแสดงนวัตกรรมที่น่าสนใจ ผู้ที่สนใจลงทะเบียนเข้าร่วมงานได้ที่ www.empoweringtechtourism.com